รัฐบาลไทย-ข่าวทำเนียบรัฐบาล-​ก.แรงงาน อำนวยความสะดวกนายจ้าง-แรงงานเมียนมา ขยายศูนย์ TDCC อีก 1 ปี
วันพุธที่ 30 มีนาคม 2565
​ก.แรงงาน อํานวยความสะดวกนายจ้าง-แรงงานเมียนมา ขยายศูนย์ TDCC อีก 1 ปี
ครม.เห็นชอบขยายการดําเนินการศูนย์ TDCC ต่ออีก 1 ปี ตามที่กระทรวงแรงงานเสนอ เพื่อให้การบริหารจัดการแรงงานเมียนมาในไทยเป็นไปอย่างเรียบร้อยและต่อเนื่อง
นายสุชาติ ชมกลิ่น รัฐมนตรีว่าการกระทรวงแรงงาน เผยว่า เมื่อวันที่ 8 กุมภาพันธ์ 2565 คณะรัฐมนตรีมีมติเห็นชอบ ขยายการดําเนินการของศูนย์จัดเก็บข้อมูลแรงงานเมียนมาชั่วคราว (The Temporary Data Collection Centre: TDCC) ของทางการเมียนมา ณ จังหวัดสมุทรสาคร ออกไปอีก 1 ปี ตั้งแต่วันที่ 21 มีนาคม 2565 ถึงวันที่ 20 มีนาคม 2566 เพื่อให้การบริหารจัดการแรงงานเมียนมาเป็นไปด้วยความเรียบร้อย การดําเนินการให้แรงงานมีเอกสารประจําตัว สามารถดําเนินการได้อย่างต่อเนื่อง โดยไม่ต้องเดินทางกลับประเทศเพื่อขอมีหนังสือเดินทาง (Passport: PP) ฉบับใหม่ ลดความเสี่ยงต่อการแพร่ระบาดของโรคโควิด - 19 โดยศูนย์ TDCC จัดตั้งขึ้นตามความเห็นชอบของมติครม.เมื่อวันที่ 5 มีนาคม 2562 มีเป้าหมายเพื่อจัดเก็บข้อมูลแรงงานเมียนมาที่ประสงค์ขอมีหนังสือเดินทาง (Passport: PP) ในเบื้องต้น ก่อนที่หน่วยงานที่มีอํานาจหน้าที่จะพิจารณาออกหนังสือเดินทางต่อไป โดยแรงงานเมียนมาสามารถไปรับได้ที่สถานเอกอัครราชทูตเมียนมาประจําประเทศไทยหรือศูนย์ออกหนังสือเดินทางบริเวณชายแดน เกี่ยวกับเรื่องนี้ พล.อ. ประยุทธ์ จันทร์โอชา นายกรัฐมนตรี และพล.อ. ประวิตร วงษ์สุวรรณ รองนายกรัฐมนตรี ซึ่งกํากับดูแลกระทรวงแรงงาน ให้ความสําคัญกับการจัดการการทํางานของแรงงานต่างด้าวมาอย่างต่อเนื่อง การดําเนินการของศูนย์ TDCC เป็นการสนับสนุนนโยบายรัฐบาลไทยที่ต้องการให้แรงงานต่างด้าวมีเอกสารประจําตัวเพื่อให้สามารถอยู่และทํางานได้อย่างถูกต้องตามกฎหมาย รวมถึงได้รับการคุ้มครองและสิทธิที่พึงได้รับ ทั้งนี้ ได้รับความเห็นชอบและสนับสนุนให้ขยายการดําเนินการของศูนย์ฯ จากกระทรวงการต่างประเทศ กระทรวงมหาดไทย สํานักงานสภาความมั่นคงแห่งชาติ สํานักงานคณะกรรมการกฤษฎีกา และสํานักงานสภาพัฒนาการเศรษฐกิจและสังคมแห่งชาติ
“ศูนย์ TDCC ได้เริ่มดําเนินการตั้งแต่ ปี 62 ขยายระยะเวลามาแล้ว 1 ครั้ง ตามมติครม.เมื่อวันที่ 16 มิ.ย.63 ซึ่งเมื่อศูนย์ฯ ได้ยุติการดําเนินการ ทางการเมียนมาได้ร้องขอผ่านช่องทางการทูต และกระทรวงการต่างประเทศได้มีข้อเสนอแนะให้กระทรวงแรงงานขยายระยะเวลาดังกล่าว เพื่อเป็นประโยชน์ในการบริหารจัดการแรงงานต่างด้าวในภาพรวมได้อย่างต่อเนื่อง โดยขณะนี้อยู่ระหว่างการดําเนินการยกสถานะศูนย์ TDCC เป็นสํานักงานส่วนแยกของสถานเอกอัครราชทูตประจําประเทศไทย” รัฐมนตรีว่าการกระทรวงแรงงาน กล่าว
ด้านนายไพโรจน์ โชติกเสถียร อธิบดีกรมการจัดหางาน กล่าวว่า กรมการจัดหางานมีภารกิจหลักในการบริหารจัดการการทํางานของคนต่างด้าวให้เป็นไปตามกฎหมาย ในส่วนของศูนย์ TDCC ตั้งอยู่บริเวณตลาดทะเลไทย ตําบลท่าจีน อําเภอเมืองสมุทรสาคร จังหวัดสมุทรสาคร เป็นการดําเนินการเฉพาะกลุ่มแรงงานเมียนมา มีวัตถุประสงค์เพื่อเก็บข้อมูลของแรงงานเมียนมาที่ประสงค์ขอมีหนังสือเดินทาง เอกสารการพิจารณา ประกอบด้วย แบบคําขอ บัตรประจําตัวประชาชนเมียนมา และสําเนาทะเบียนบ้านเมียนมา ทางศูนย์ฯ จะไม่มีการจัดทําหนังสือเดินทาง การขยายระยะเวลาศูนย์ฯ เป็นการอํานวยความสะดวกแก่นายจ้างและแรงงานเมียนมา ทําให้การบริหารจัดการแรงงานเมียนมาในประเทศไทยเป็นไปด้วยความเรียบร้อยทั้งมิติด้านความมั่นคงและสาธารณสุข โดยได้พิจารณาการปฏิบัติงานของศูนย์ฯ ให้สอดคล้องกับแนวทางการป้องกันการแพร่ระบาดของโรคติดเชื้อไวรัสโคโรนา 2019 กรณีที่มาตรการป้องกันยังมีการบังคับใช้
ขอให้นายจ้าง/สถานประกอบการ และแรงงานต่างด้าว ติดตามข่าวสารจากกรมการจัดหางานอย่างใกล้ชิด ทาง www.doe.go.th/prd หรือสอบถามข้อมูลเพิ่มเติมได้ที่สํานักงานจัดหางานจังหวัดทุกจังหวัด สํานักงานจัดหางานกรุงเทพมหานครพื้นที่ 1 – 10 สายด่วนกระทรวงแรงงาน โทร.1506 กด 2 กรมการจัดหางาน หรือสายด่วนกรมการจัดหางาน โทร.1694